b'\n_START_ARTICLE_\nAstma\n_START_PARAGRAPH_\nAstma \xe2\x80\x93 bronch\xc5\xb3 susirgimas, kuris sukelia kv\xc4\x97pavimo apsunkinim\xc4\x85 (dusul\xc4\xaf) ar kosul\xc4\xaf. Dusulys da\xc5\xbenai esti priepuolinio pob\xc5\xabd\xc5\xbeio. Priepuoliai gali b\xc5\xabti lengvesni ar sunkesni, kartais net pavojingi gyvybei.\n_START_SECTION_\nAstma istorijoje\n_START_PARAGRAPH_\nPirm\xc4\x85 kart\xc4\x85 liga minima Egipto papirusuose prie\xc5\xa1 3500 m. Hipokratas jai dav\xc4\x97 pavadinim\xc4\x85, o senov\xc4\x97s Romos laikais ji buvo susieta su fizine veikla. Pirm\xc4\x85j\xc4\xaf i\xc5\xa1sam\xc5\xb3 apra\xc5\xa1ym\xc4\x85 paliko Marko Aurelijaus asmeninis gydytojas. \xc4\xaevairiuose \xc5\xa1altiniuose ji buvo minima ir v\xc4\x97liau, ta\xc4\x8diau tik XIX a. pranc\xc5\xabzas \xc2\xa0Ren\xc3\xa9 Laennec apibr\xc4\x97\xc5\xbe\xc4\x97 astm\xc4\x85 ir apib\xc5\xabdino j\xc4\x85 taip, kaip ji suprantama ir \xc5\xa1iandien. Tai viena seniausiai medicinos istorijoje \xc5\xbeinom\xc5\xb3 ir viena i\xc5\xa1 da\xc5\xbeniausi\xc5\xb3 l\xc4\x97tini\xc5\xb3 lig\xc5\xb3.\n_START_SECTION_\nBendros \xc5\xbeinios apie \xc5\xbemogaus kv\xc4\x97pavimo sistem\xc4\x85\n_START_PARAGRAPH_\n\xc5\xbdmogaus kv\xc4\x97pavimo sistema yra sudaryta i\xc5\xa1 kv\xc4\x97pavimo tak\xc5\xb3, kurie skirstomi \xc4\xaf vir\xc5\xa1utinius ir apatinius, bei i\xc5\xa1 plau\xc4\x8di\xc5\xb3. Apatiniams kv\xc4\x97pavimo takams priklauso gerklos, trach\xc4\x97ja ir bronchai.\n_START_SECTION_\nPrie\xc5\xbeastys\n_START_PARAGRAPH_\nBronch\xc5\xb3 u\xc5\xbedegimas yra pagrindin\xc4\x97 astmos atsiradimo prie\xc5\xbeastis. U\xc5\xbedegimas skatina m\xc4\x97\xc5\xa1lungi\xc5\xa1k\xc4\x85 bronch\xc5\xb3 susitraukim\xc4\x85 (spazm\xc4\x85). Oras nebegali laisvai praeiti bronchais \xe2\x80\x93 u\xc5\xbeeina dusulys. Be to, bronch\xc5\xb3 gleivin\xc4\x97 pabrinksta, i\xc5\xa1 bronch\xc5\xb3 sieneli\xc5\xb3 da\xc5\xbenai i\xc5\xa1siskiria t\xc4\x85sios gleiv\xc4\x97s, taigi kv\xc4\x97pavimo takai dar labiau susiaur\xc4\x97ja._NEWLINE_Bronchin\xc4\x97s astmos i\xc5\xa1sivystymui svarb\xc5\xabs ir kiti veiksniai: virusin\xc4\x97 ir bakterin\xc4\x97 kv\xc4\x97pavimo tak\xc5\xb3 infekcija, r\xc5\xabkymas, stresas, cheminiai dirgikliai, fizinis kr\xc5\xabvis, u\xc5\xbeter\xc5\xa1tas oras, gastroezofaginis refliuksas, bronch\xc5\xb3 ir plau\xc4\x8di\xc5\xb3 formavimosi ypatumai, nespecifiniai klimato ir aplinkos pakitimai. Be to, manoma, kad yra genetinis \xc5\xa1ios ligos polinkis (da\xc5\xbenai serga paciento \xc5\xa1eimos nariai)._NEWLINE_Alergija \xe2\x80\x93 pagrindin\xc4\x97 vaik\xc5\xb3 bronchin\xc4\x97s astmos atsiradimo prie\xc5\xbeastis. Ligoniams, susirgusiems bronchine astma vaikyst\xc4\x97je, da\xc5\xbenai nustatomas padid\xc4\x97j\xc4\x99s jautrumas \xc4\xafvairiems alergenams (tam tikroms baltymin\xc4\x97ms med\xc5\xbeiagoms, veikian\xc4\x8dioms organizm\xc4\x85 kaip antigenai). Da\xc5\xbeniausi alergenai \xe2\x80\x93 dulki\xc5\xb3 erk\xc4\x97s, plunksnos, gyv\xc5\xabn\xc5\xb3 plaukai, pel\xc4\x97siniai grybeliai, \xc5\xbeiedadulk\xc4\x97s, kai kurie maisto produktai (pienas, kiau\xc5\xa1iniai, \xc5\xbeuvis, \xc5\xbeemuog\xc4\x97s ir kt.) ir vaistai (aspirinas, penicilinas ir kt.). \xc5\xa0i liga glaud\xc5\xbeiai susijusi su alerginiu rinitu, atopiniu dermatitu bei kitomis alergin\xc4\x97mis ligomis.\n_START_SECTION_\nLigos eiga\n_START_PARAGRAPH_\nPaprastai astmos priepuol\xc4\xaf i\xc5\xa1provokuoja alergenai arba nealerginiai dirgikliai (kvapai, \xc5\xa1altas oras, fizinis kr\xc5\xabvis ir pan.). Da\xc5\xbenai dusulio ir/ar kosulio priepuoliai pasirei\xc5\xa1kia nakt\xc4\xaf arba ankstyv\xc4\x85 ryt\xc4\x85._NEWLINE_Ligoniai tarp priepuoli\xc5\xb3 da\xc5\xbeniausiai jau\xc4\x8diasi gerai. Esant ligos pa\xc5\xabm\xc4\x97jimui, simptomai sunkesni, t\xc4\x99siasi kelias dienas ar savaites, pasirei\xc5\xa1kia progresuojantis dusulys. Ilgainiui deguonies tr\xc5\xabkumas pa\xc5\xbeeid\xc5\xbeia ir kitas organizmo sistemas: sutrinka miegas, atsiranda nerimas, kito priepuolio baim\xc4\x97 ir pan. Bronchin\xc4\x97s astmos eiga labai nevienoda. Liga gali b\xc5\xabti epizodin\xc4\x97 ir nuolatin\xc4\x97. Epizodin\xc4\x97 astma pasirei\xc5\xa1kia tam tikrais periodais, da\xc5\xbeniausiai po trumpalaikio kontakto su alergenu. Jai b\xc5\xabdinga lengva eiga ir ilgi pager\xc4\x97jimo periodai. Esant nuolatinei astmai, bronch\xc5\xb3 u\xc5\xbedegimas yra pastovus.\n_START_SECTION_\nProlonguoto veikimo bronchus ple\xc4\x8diantys vaistai (bronchodiliatatoriai)\n_START_PARAGRAPH_\nKai kamuoja astma, ne\xc5\xbei\xc5\xabrint prie\xc5\xa1u\xc5\xbedegiminio gydymo, papildomai skiriami bronchus ple\xc4\x8diantys prailginto veikimo vaistai. \xc5\xa0ie preparatai veikia vis\xc4\x85 par\xc4\x85 ir apsaugo nuo bronch\xc5\xb3 spazmo arba gerokai j\xc4\xaf suma\xc5\xbeina. Jie inhaliuojami reguliariai (kartu su prie\xc5\xa1u\xc5\xbedegiminiais vaistais) ryte ir vakare. Kai kuriais atvejais papildomai skiriami bronchus ple\xc4\x8diantys vaistai table\xc4\x8di\xc5\xb3 forma (Theo-Dur).\n_START_SECTION_\nTrumpo veikimo bronchus ple\xc4\x8diantys vaistai\n_START_PARAGRAPH_\nEsant lengviems, retai besikartojantiems astmos priepuoliams da\xc5\xbenai pakanka trumpo veikimo bronchodiliatatori\xc5\xb3 (pvz.,Salbutamolum, Berotec, Bricanyl). Jie naudojami nereguliariai, o tik u\xc5\xbe\xc4\x97jus dusuliui.\n_START_SECTION_\nBronchin\xc4\x97s astmos paplitimas\n_START_PARAGRAPH_\nStatistiniais duomenimis Pasaulyje \xc5\xa1ia liga serga apie 300 milijon\xc5\xb3 \xc5\xbemoni\xc5\xb3. Prognozuojama, kad 2025 m. bronch\xc5\xb3 astma gali sirgti iki 400 milijon\xc5\xb3 planetos gyventoj\xc5\xb3. Pagal GINA bronch\xc5\xb3 astmos paplitimas skirtinguose pasaulio regionuose nevienodas. Skandinavijoje ir Baltijos \xc5\xa1alyse paplitimas siekia apie 4,9 proc., Jungtin\xc4\x97je Karalyst\xc4\x97je ir Airijos respublikoje iki 16,1 proc., Vakar\xc5\xb3 Europoje apie 5,9 proc., Artimuose Rytuose apie 5,8 proc., Centrin\xc4\x97je Amerikoje apie 3,8 proc., Piet\xc5\xb3 Amerikoje apie 9,9 proc., Karib\xc5\xb3 J\xc5\xabros Salyne apie 10,4 proc.. Lietuvoje 2002 m. atlikto ISAAC (International Study of Asthma and Allergies in Childhood) tyrimo duomenimis 6-7 m. vaik\xc5\xb3 am\xc5\xbeiaus grup\xc4\x97je astmos simptom\xc5\xb3 paplitimas siek\xc4\x97 2,6 proc.'